## L’IVAM renova el sistema de climatització del museu per a garantir l’adequada conservació de les obres d’art, l’eficiència energètica i la reducció d’emissions

*** El projecte, que compta amb una inversió pròxima al mig milió d’euros, suposa adaptar la instal·lació a les necessitats actuals**

L’Institut Valencià d’Art Modern (IVAM) renova el sistema de climatització del museu amb l’objectiu d’adaptar la instal·lació a les necessitats actuals de l’edifici i garantir l’adequada conservació de les obres d’art.

El projecte, que suposa una inversió pròxima al mig milió d’euros, aposta per l’eficiència energètica, per la qual cosa el nou sistema està dissenyat per a mantindre alts nivells de confort al mateix temps que s’aconseguix estalvis de consum i reducció d’emissions de CO2.

Les obres, que comencen el dimarts 29 d’octubre i es prolongaran durant aproximadament un mes, consistixen en la substitució de dos generadors de fred i calor en la central tèrmica del Centre Julio González, un edifici inaugurat en febrer de 1989 i dissenyat pels arquitectes Carlos Salvadores i Emilio Giménez. Amb este projecte es pretén adequar la instal·lació a les necessitats actuals i futures que la infraestructura requerix.

La conservació preventiva de les obres d’art exigix uns criteris fonamentals en el disseny i funcionament del sistema de climatització. Estos criteris són el manteniment de la humitat relativa de l’aire de manera precisa i prioritària, ja que la humitat és el factor microclimàtic més important, així com controlar la temperatura de l’aire en rangs de variació tolerable en funció de la sensibilitat dels materials, el tipus d’objectes i l’estat de conservació d’estos.

L’empresa valenciana d’enginyeria Leing serà l’encarregada d’executar les obres de renovació de les instal·lacions de climatització. Unes actuacions que, a més de garantir l’adequada conservació de les obres d’art segons els paràmetres ambientals aconsellats, tenen com a objectiu maximitzar l’eficiència energètica de l’edifici.

Fecha: 29/10/2024